User:Sara hila/sandbox

Një thesar i fshehur shumë pranë qytetit të Durrësit… Jemi në Durres por jo në Durresin që njohin të gjithë, jemi në një pjesë të tij,për të cilën shumë pak dinë. Nëse keni vizituar plazhet e Durrësit, jeni mësuar me to dhe jeni në kërkim të vendeve të reja për të kaluar pushimet tuaja, provoni të vini në plazhin e Kallmit… Për të ardhur këtu, duhet të ndiqni rrugën Durrës-Currila e të vazhdoni të ecni më tej afërsisht tre kilometra. Në një distancë kohore rreth tridhjetë minuta nga qendra e Durrësit, ju do të mbërrini në plazhin e Kallmit, ndër të vetmit në këtë qytet që i ka shpëtuar ndërhyrjes së njeriut, duke ruajtur ende të paprekura disa zona të bregdetit ku ndërthuret plazhi ranor me atë shkëmbor. Kalllmi ndodhet në pjesën perëndimore të Durrësit, përtej Currilave dhe vlerësohet si një zonë me bukuri natyrore të pakursyera. Vija bregdetare me një shtrirje prej gjashtë kilometrash ka dhjetëra gjire të vegjël intim, për ata që duan ti largohen plazheve të zhurmshme dhe me shumë njerëz. Kodrat mesdhetare, të cilat arrijnë një lartësi deri 250 metra dhe shkëmbinjtë prej zhavori gëshetohen këndshëm me rërën e pastër dhe ujin e kristaltë. Në gjithë zonën vihet re flora e pasur, e cila paraqitet si një vlerë e shtuar e Kallmit. Kodrat janë të veshura me ullinj, të mbjella në periudhën e diktaturës. Bimët e egra shtrihen në të dyja anët e rrugës dhe duket sikur gjineshtra e verdhë përfaqëson më së miri florën e zonës, dhe ngjyra e ëmbël e saj thyhet nga lejlaja e guximshme e gjembaçëve, që kanë lulëzuar midis tyre, duke zotëruar territorin. Ata që e frekuentojnë më së shumti këtë plazh janë qytetarët autoktonë durrsakë,të cilët i dinë vlerat që mbart në vetvete ky plazh. E vlerësojnë Kallmin për pastërtinë e qetësinë që të ofron. “Është shumë plazh i pastër. Unë kam nostalgji për Kallmin sepse këtu jam rritur.”-shprehet një qytetar. Po ashtu qytetarët që e frekuentojnë këtë vend e pëlqejnë sepse nuk ka biznese, betonimize apo shitës ambulantë. “Ne durrsakët s’kemi plazh tjetër. Shkojmë në Currila por aty është mbushur me kioska.”-tregon një qytetare që ka vendosur të kalojë këtë të diel në Kallm, së bashku me familjen e saj. Në periudhën e komunizmit, kjo zonë ka qenë e izoluar ushtarakisht. Vendi u militarizua, u ndërtuan minireparte armësh dhe dhjetëra bunkerë. Përveç të tjersh, në zonën e Kallmit u ndërtuan edhe kundërajrorë. Pas viteve 2000, zona u çarmatua dhe u hap për njerëzit e thjeshtë. Çdokush mund të vijë në Kallm, por problemi kryesor mbetet mungesa e infrastrukturës. Rruga është e paasfaltuar,me gropa dhe kjo e bën të vështirë të përshkohet me makinë. Rrugën për në Kallm e bëmë në këmbë dhe gjatë gjithë rrugës dalluam në rrugë vaj të derdhuar nga ndonjë makinë,të cilës mund ti jetë çare serbatori në ndonjë grope apo kurriz të rrugës dhe me siguri shoferi fatkeq është penduar që ka ardhur në këtë vend me makinë. Të vish këtu me makinë duhet të guxosh shumë, duke shtuar ketu dhe faktin se cdo automjet që kalon është i mbuluar nga pluhuri i rrugës. Mungesa e infrastrukturës e ka lënë këtë zonë akoma të izoluar për turistët shqiptarë dhe të huaj. Në planin e vitit 2012 të Bashkisë Durrës parashikohej përmirësimi i infrastrukturës por ende sot,pas gjashtë vitesh rruga është e pashtruar. Infrastruktura do të ndikonte dukshëm në ekonominë e zonës, do të tërhiqte investitorë   që mund të ndërtojnë bizneset e tyre aty dhe zona do të gjallërohej nga turistët, specifikisht nga ata që kanë dëshirë të “rrëmojnë” të fshehtat e natyrës e për të cilët fjala “pushime” shoqërohet me ruajtjen e qetësisë dhe intimitetit. Teksa pyesja plazhistët vendas, hasa në mendimet konservatore të tyre. Ata më rrëfyen se janë vizitorë besnikë të Kallmit, të cilin e konsiderojnë si një thesar ende të paprekur. “Nëse rruga do të shtrohej vendi do të betonizohej si pjesa më e madhe e Durrësit dhe s’do të ketë më vlerat që ka deri sot.”-thonë ata. Unë e konsideroj Kallmin si vendin e bekuar me pamje mahnitëse, që josh syrin dhe frymëzon shpirtin. Është vendi ideal për cdo moshë, për të pushuar, pasi aty mund të organizosh një piknik, aktivitete sportive si ecje e lirë(hiking),çiklizëm apo të qëndrosh për disa orë të veçanta plazhi. E rëndësishme është që,për çfarëdo aktiviteti të keni shkuar në Kallm,ju do të kaloni disa momente të paqta dhe pamja ku petku i kaltër i qiellit përqafohet me vijën lineare të detit do t’ju ftojë ti dorëzoni qenien tuaj për pak caste… …